**גיבורי על / גלית דיין**

1. פנים, סלון הבית של יריב, יום

ספריה מלאה בחוברות קומיקס, בובות גיבורי על באריזות מקוריות, פוסטרים ואביזרי פירוטכניקה וממרביליה. קיר סמוך חרוץ חורים ובו לוח מטרה, באטראנגים תקועים, אחד מהם קשור לכבל מתכת דק ליד מראה גדולה. יריב (27) חנון מוזר ובודד, לובש תחתוני סבא לבנים עוטה כפפות גומי לבנות, גלימה שחורה ומסיכה של באטמן, יושב לשולחן גדול עליו מונחים נוזל ניקוי, פלנליות, דבק. הוא ממרק בובת אספנות של באטמן. מהגינה מתחת לבית נשמעים מצהלות ילדים משחקים, יריב ניגש לחלון הזזה במרפסת וסוגר אותו בעצבים. שקט בבית. יריב מכניס את הבובה לקופסה מקורית. הוא מבחין בפגם בקופסה, מנסה לנקות וכשלא מצליח יוצא למרפסת.

1. חוץ, מרפסת הבית של יריב,יום

יריב מכוון הקופסה אל השמש ובוחן, לפתע הקופסה נשמטת מידיו ונופלת בהילוך איטי למרפסת הקומה מתחת ונעלמת. יריב מבועת רוכן מעבר למרפסת מרים את ידו הימנית פורס אצבעותיו כלפי מטה ומתרכז. הקופסה מתמגנטת באיטיות אל עבר ידו המושטת, היא נעה על רצפת המרפסת התחתונה לעברו ומתחילה להתרומם באיטיות באויר כשלפתע ידיים קטנות צצות, מרימות את הקופסא ונעלמות מתחת למרפסת של יריב.

יריב המום, כל גופו נוטה מעבר למעקה, מנסה לראות מי לקח הקופסה. מהמרפסת הסמוכה משמאלו נשמע קול כחכוח עצבני. השכנה ושני ילדיה הקטנים סוקרים אותו בתדהמה. השכנה, עצבנית, מבטה נוזף כאילו אומרת "עוד פעם אתה חצי ערום בתחפושת ילדותית מול הילדים שלי". יריב נכנס הביתה מבויש מתלבש במהירות, נועל סניקרס תוך כדי יציאה מהבית, הכפפות עדיין על ידיו.

3. פנים, גרם מדרגות ובואה בבניין דירות, יום

יריב שועט במדרגות נעצר ליד דלת ודופק באינטנסיביות. מישהי קוראת מבפנים "רגע". מבריחה מנעולים. ציפי (38) פותחת את הדלת, מנגבת את ידיה במגבת מטבח, מבטה שואל. יריב מביט אל תוך הסלון ונחרד למראה קרעי הקופסה היקרה על הרצפה ואת נועם (7) הנכה, עוטה חיתול לבן מסמורטט כגלימה, לעיניו מסכה לבנה מצוקמקת שהכין בעצמו, אוחז בבאטמן ביד אחת וביד השניה מדדה על קביים ברחבי החדר כולו שקוע בקרב הירואי דמיוני, עיניו זוהרות מאושר. יריב מחוויר, קצב ליבו מוחש והקולות מתחדדים למראה ידיו השמנוניות של נועם נוגעות בבובה, הוא מצליח רק להרים את ידו ולהצביע ברעד על נועם. מעבר לאצבעו המושטת, נשמע במובלע קולה של ציפי

ציפי

נועם

נועם לא שם לב וממשיך לשחק, ציפי, מרימה קולה

נועם, מאמי, מאיפה הבובה הזאת?!

נועם נעצר ומביט באימו ואז ביריב, אכזבה מציפה את פניו. ציפי אוספת בלאות ועצב את קרעי הקופסה מהרצפה, לוקחת מנועם את הבובה, נגשת אל הדלת ומניחה הערימה בידיו של יריב. יריב לא זע, מביט בדלות הזועקת מכל עברי הבית בנועם המרים את המסכה ופניו מתכרכמות. ציפי טורקת את הדלת בפניו של יריב המבולבל והנטוע מול הדלת הטרוקה.

1. פנים, סלון של יריב, יום

יריב לבוש בגלימה ומסכה, עומד ליד הכיור, שוטף ידיו כמו לקראת ניתוח,מאזין לקולות מצהלות הילדים שעולים מבחוץ, מנגב את ידיו, עוטה כפפות גומי, הוא מתכוון לסגור את החלון אך מחליט ומשאירו פתוח. על השולחן קרעי האריזה הודבקו חזרה יחד. יריב מתיישב אל השולחן ומנקה את טביעות אצבעותיו של נועם מהבובה. אך קולות הילדים מסיתים את תשומת ליבו, קול אחד מיוחד קרוב יותר מטריד אותו...הוא מרים את המסכה ויוצא אל המרפסת.

1. חוץ, מרפסת, סלון של יריב, אחר הצהריים

יריב מסתכל למטה ורואה ילדים המשחקים יחד וצווחים באושר: בנים משחקים בכדור, בנות קופצות על חבל. ניכר מעיניו שליבו נצבט בעצב, רוח צידית קלילה מנופפת את גלימתו הוא עומדת להסתובב ולחזור פנימה אך קולות בכי קרובים מהמרפסת למטה עוצרים בעדו. יריב מציץ מעבר למעקה ורואה את ציפי מלטפת את ראשו של נועם. יריב נרתע לאחור שלא יראו אותו הוא ממשיך להציץ עליהם בהחבא: ציפי מלמלת קולות ניחומים, מנגבת את עיני בנה מנשקת אותו ונכנסת פנימה. נועם עדיין עוטה את המסכה הרטובה, החיתול מתנפנף מאחוריו מתקדם על קביו אל המעקה, מביט בעצב בילדים המשחקים למטה, מתייפח. ליבו של יריב נכמר. הוא חומק פנימה ומסתכל על ספרייתו המלאה, מיישר קופסה שבולטת קמעא, הוא רואה את דמותו משתקפת במראה על הקיר (ביט): רואה גיבור על (ביט) מביט החוצה אל מעבר לחלון המרפסת אל הקומה מתחת (ביט). הוא מכסה את עיניו במסכה ומאגרף ידיו לצלעותיו בעמידת באטמן, ומהנהן לדמותו הנשקפת במראה, הוא יוצא ל"פעולה". יריב שולף קופסאות וחפצים מהספריה, מניח על השולחן.

האור משתנה בחדר למעבר זמן...כשצילו של יריב נע בחדר הלוך ושוב... בחוץ השמש נוטה לשקוע..

1. פנים, סלון, מרפסת של יריב, אחר צהריים.

יריב בגבו יוצא מהסלון למרפסת בהילוך איטי, צמוד לירכו, ידו הימנית אוחזת כבל מתכת גלול, בידו השמאלית אוחז משהו לא נראה, גלימתו מתנפנפת. הוא בודק שנועם עדיין במרפסת, עולה על שולחן העץ במרפסת ומטיל פצצת עשן קטנה. הפיצוץ מחריד את הסובבים ציפי יוצאת למרפסת מבוהלת, הילדים בגינה והשכנים במרפסות נעצרים, מביטים אל המרפסת האפופה, רוחשים. העשן מתפוגג ובאטמן נגלה במלוא הדרו. במרפסת למטה נועם מביט מעלה המום, הוא מסתכל למטה אל ילדים שהפסיקו ממשחקם ומסתכלים אל המרפסת ואל אימו. יריב מרים את ידו בבטחון וכבל נורה בפתאומיות מידו הימנית, אל בין ציפי לונועם הנדהמים, באטרנג אפור מטאלי נתקע בקיר המרפסת שלהם.

נועם המופתע מביט אל יריב, אל אימו ושוב אל יריב. יריב מרים המסיכה וקורץ לנועם. הוא משחרר את ידו השמאלית ובמורד האומגה גולשת חבילה טפוחה. נועם קופץ לעוצרה בידיו וקביו נופלים, הוא מסתכל על יריב בשאלה ויריב מהנהן לעברו. נועם מסתער על החבילה בהתרגשות וקורע את העטיפה. יריב זורק מידו השמאלית פצצת עשן נוספת, הפעם העשן הסמיך מסתיר את שתי המרפסות, כשהעשן מתפוגג נשמעים קולות הפתעה רמים מכל עבר. נועם עומד על שולחן המרפסת במסיכה וגלימה של באטמן, לידיו כפפות לבנות וקצת גדולות והוא שואג משמחה אוחז בבובה של באטמן, קרעי העטיפה זרוקים על הרצפה... הוא מחקה את יריב ומניח אגרופיו על מותניו. בדמדומי השקיעה, הרוח העוברת במרפסות מנפנפת את גלימותיהם של שני גיבורי העל, המביטים זה בזה אל נוכח מבטיהם הנדהמים של הסובבים: ציפי מוחה דמעה במגבת המטבח שבידה, השכנה מחייכת ליריב והילדים בגינה מריעים. בדמדומי השקיעה, יריב מביט בהשלמה בנועם המאושר, בבובה בידיו, הוא מנפנפף בגלימתו, יורד משולחן העץ ונכנס הביתה. מאחוריו, שקיעה.